KIRJALLINEN KYSYMYS E-0659/02 esittäjä(t): Graham Watson (ELDR) komissiolle. Yhteistyösopimus Pakistanin kanssa.



Virallinen lehti nro 092 E , 17/04/2003 s. 0017 - 0018



KIRJALLINEN KYSYMYS E-0659/02 esittäjä(t): Graham Watson (ELDR) komissiolle (8. maaliskuuta 2002) Aihe: Yhteistyösopimus Pakistanin kanssa Aikooko komissio varmistaa, että seuraavat viisi kohtaa sisältyvät yhteistyösopimukseen Pakistanin kanssa? Jos komissio ei aio tehdä näin, miksi ei? 1. Jumalanpilkkalakien sekä kaikkien uskonnon perusteella syrjivien lakien kumoaminen. 2. Uskonnollisten vähemmistöjen kuten kristittyjen vainon lopettaminen ja uskonnonvapauden takaaminen, jotta Pakistanin hallitus tukisi vähemmistöjen oikeuksia. 3. Pakistanin muuttuminen tunnustuksettomaksi valtioksi (tämä parantaisi Pakistanissa asuvien ei-muslimien kuten kristittyjen ja hindujen asemaa) 4. Pakistanin hallitus vähentää madrasa-koulujen vaikutusvaltaa (madrasa-koulut ovat islamilaisia uskonnollisia kouluja, jotka ovat Pakistanin muslimitaistelijoiden kasvualusta ja joista useat ovat tukeneet Afganistanin talibaneja) 5. Pakistanin hallituksen uusi sitoutuminen kaikenlaisen rotusyrjinnän poistamista koskevaan yleissopimukseen, kaikkinaisen naisten syrjinnän poistamista koskevaan yleissopimukseen sekä lasten oikeuksia koskevaan yleissopimukseen. Christopher Pattenin komission puolesta antama vastaus (24. huhtikuuta 2002) Koska yhteisön ja Pakistanin yhteistyösopimus on jo allekirjoitettu, sen tekstiä ei voida muuttaa tässä vaiheessa. Sopimuksen voimaantulo mahdollistaa kuitenkin, että Pakistanin kanssa käynnistetään uudestaan täysipainoinen yhteistyötä koskeva vuoropuhelu, johon sisältyvät arat ihmisoikeuskysymykset. Uudessa sopimuksessa on lauseke (1 artikla), jossa molemmat sopimuspuolet vakuuttavat, että ihmisoikeuksien ja demokratian periaatteiden kunnioittaminen on olennainen osa sopimusta. Komissio haluaa esittää seuraavat huomautuksensa arvoisan parlamentin jäsenen kirjallisessa kysymyksessään esille ottamiin asioihin: 1. Komissio on edelleen huolestunut jumalanpilkkalain soveltamisesta, koska suhteettoman suuri määrä kanteita on nostettu uskonnollisia vähemmistöjä vastaan. EU on ottanut jumalanpilkkalain puheeksi Pakistanin viranomaisten kanssa useaan otteeseen. Pakistanin hallituksen huhtikuussa 2000 järjestämässä ihmisoikeuskonferenssissa ilmoitettiin, että jumalanpilkkalakia uudistetaan menettelyjen osalta. Uskonnollisten ryhmien vastustuksen vuoksi hallitus kuitenkin päätti vetäytyä ehdotuksesta. 2. Vaikka Pakistanissa esiintyy yhä vähemmistöjen yhtäläiseen kohteluun liittyviä ongelmia, hiljattainen eri valitsijakuntien lakkauttaminen ennen lokakuussa 2002 järjestettäviä parlamenttivaaleja osoittaa myönteistä kehitystä, joka päättää syrjivän käytännön ja pyrkii omalta osaltaan ratkaisemaan perusihmisoikeuksiin liittyvän ongelman. 3. Se, olisiko Pakistanista tultava tunnustukseton valtio, ei ole EU:n päätettävissä, mutta kansainvälinen yhteisö suhtautui myönteisesti presidentti Musharrafin 12. tammikuuta 2002 pitämässään puheessa esittämään näkemykseen Pakistanista edistyksellisenä islamilaisvaltiona (vastakohtana teokraattinen valtio). 4. Presidentti Musharraf mainitsi madrasah-kouluista (uskonnollisista kouluista) 12. huhtikuuta 2002 pitämässään puheessa, että kyseiset koulut on rekisteröitävä maaliskuun 2002 loppuun mennessä ja ettei uusia madrasah-kouluja saa perustaa ilman viranomaisten lupaa. 5. Pakistan on ratifioinut syyskuussa 1966 kaikkinaisen rotusyrjinnän poistamista koskevan kansainvälisen yleissopimuksen, marraskuussa 1990 lapsen oikeuksia koskevan yleissopimuksen ja maaliskuussa 1996 kaikkinaisen naisten syrjinnän poistamista koskevan yleissopimuksen. Nykyinen hallinto on toteuttanut joitakin myönteisiä uudistuksia. Erityisesti mainittakoon lasten oikeuksia suojelevan nuorisotuomioistuinjärjestelmää koskevan säädöksen voimaansaattaminen ja naisten asemaa käsittelevän kansallisen komitean perustaminen. Hallitus on lisäksi laatinut toimintasuunnitelman ja -politiikan lapsityövoiman käytön pahimpien muotojen kitkemiseksi. Lisäksi on korostettava, että komissio osallistuu aktiivisesti unionin yhteisiin ponnisteluihin Pakistanin ihmisoikeusasioiden ratkaisemiseksi osana yhteistä ulko- ja turvallisuuspolitiikkaa. Tätä toimintakehystä hyödyntäen komissio jatkaa huolenaiheiden käsittelemistä. Pakistan onkin otettu mukaan nk. kohdemaana eurooppalaiseen ihmisoikeus- ja demokratia-aloitteeseen, joka tarjoaa laajempia yhteistyömahdollisuuksia tällä alalla.